Roses for tapsintervju: Klopp: - Vi var ikke gode. Jeg vet ikke hvorfor
– Før kampen sa vi at det var ingen grunn til at Newcastle skulle vinne dette, men så er det det at vi skal se på en fotballkamp, og da vet vi hvor koko det kan være og hvor mye som kan skje, sier Aleksander Schau, ekspert i TV 2s Premier League -studio. For da dommer André Marriner blåste for slutt på St. James' Park, var det vertene som kunne juble for tre poeng. At Liverpool kom til kampen med fire strake seire og at Newcastle bare sto med to seire på sesongens 14 ligakamper, betydde ingenting ute på banen.Newcastle var fullt på høyde med Liverpool, og selv om gjestene tidlig etablerte et trykk, kom hjemmelaget mer og mer inn i kampen. I den andre omgangen var det Newcastle som virket friskest, og i det 69. minutt fikk laget uttelling. Georginio Wijnaldum mottok ballen i feltet, fikk etter hvert skutt fra skrått hold, og via Liverpool-stopper Martin Skrtel lå ballen i nettet bak burvokter Simon Mignolet.Jürgen Klopp, som snaue 10 minutter i forveien hadde satt Daniel Sturridge og Adam Lallana innpå, svarte med å sette inn Divock Origi, som i midtuken noterte seg for tre scoringer i ligacupoppgjøret mot Southampton. Heller ikke det ga utteling, og da Alberto Morenos vakre lobb ble annullert - feilaktig - grunnet offside, ble det etter hvert klart at Newcastle kom til å vinne. – Det er med på å avgjøre. Assistentdommeren står feil, konstaterte tidligere Tippeliga-trener Petter Myhre i TV 2.På overtid var det istedenfor Newcastle som kunne juble for ny scoring, det etter at Dejan Lovren noterte seg for kampens første avslutning på mål i det 89. minutt. Igjen var det Wijnaldum som viste seg frem. Han lobbet lekkert inn kampens andre scoring - og sin syvende så langt i Premier League - til ellevill jubel blant publikum på St. James' Park. – Vi har hatt noen vanskelig uker, så vi måtte vise oss fram. Vi trener hardt og prøver å ha selvtillit, og det fungerte. Det er vanskelig å vinne, men når man gir alt, så kan man være stolt, for det er ingenting å angre på. Det gjorde vi i dag; vi kjempet og heldigvis vant vi, sier Wijnaldum. Sportsbloggen: Den jevneste ligaen på 23 sesonger Klopp gikk på sitt andre tap med Liverpool. Newcastle tok sesongens tredje ligaseier - og gjorde spådommene til skamme. Laget er fortsatt lang nede på Premier Leauge-tabellen, på 18. plass med 13 poeng. Liverpool er på en syvendeplass med 23 poeng, ni bak ledende Leicester.– Var dette en dag alt gikk mot deg? – Ja, hvis du ser det på den måten, men hvis du tenker på hvilken situasjon Newcastle er i, så er det fortjent. Kanskje fortjente vi ett poeng. Jeg vet ikke. Totalt sett synes jeg Newcastle fortjente seieren mest. Vi var ikke gode nok i dag, og jeg vet ikke helt hvorfor. Jeg må analysere kampen, men jeg vet at vi kan bedre, sier Liverpool-manager Jürgen Klopp. – Presset vårt var ikke bra. Vi var ikke kompakte nok, men det er bedre å tape en dårlig kamp enn en god kamp, mener han, og mante til at Liverpool fortsatt må arbeide hardt for å utvikle seg i riktig retning. – Det er deilig å se et slikt intervju. Han svarer ordentlig på ordentlige spørsmål, sier Aleksander Schau i TV 2-studio. – Det er ingen grunn til ikke å fortsette å rose Jürgen Klopp. Han har skapt en entusiasme og vunnet mange kamper. Men, de har sett bedre ut borte enn hjemme, sier kollega Petter Myhre. – Det er vanskeligere når du skal styre kamper, og det ser vi i dag. Jeg vil gi ham to overgangsvinduer, for det er helt meningsløst å dømme han etter to måneder. Men starten hans, den har vært bra, mener den tidligere Tippeliga-treneren, som også roste Klopp for tapsintervjuet.
(Newcastle - Liverpool 2-0) På forhånd ble det nærmest snakket om hvor mye - og ikke om - Liverpool kom til å slå formsvake Newcastle. Det var lettere sagt enn gjort.